Sterke reaksjoner på Facebook-innlegg

Terje Sørlie Skaugs Facebook-innlegg om et liv uten trening og drømmen om å holde rundt sin datter igjen, har utløst sterke reaksjoner i sosiale medier.

21. juni 2016 11:56 Sist oppdatert 21. juni 2016

«Dette er meg; Terje 34 år, på gamlehjem etter hjerneblødning da jeg var 28 år gammel ... Ingen trodde at jeg ville overleve, men her er jeg ...»

Slik innleder Terje Sørlie Skaug et Facebook-innlegg som tirsdag ettermiddag var delt over 23.000 ganger.

I innlegget kommer han med kritikk av Nittedal kommune og tilbudet han får.

Dette har utløst en flom av støtteerklæringer på Facebook. Det er også blitt opprettet en underskriftskampanje til støtte for Skaug.

– Fanget i min egen kropp

Aftenposten gjengir Facebook-tekst og bildet med tillatelse:

«Ja, jeg har hatt en hjerneblødning, ja, jeg trenger pleie, ja, jeg er 100 % invalid i kroppen min, men hjernen fungerer utmerket. Man kan si at jeg er fanget i min egen kropp (…)

Bryr kommunen seg om mine behov som tenkende menneske? Nei …. absolutt ikke. Alt her på Døli styres av økonomi. Kommunen tilbyr ikke føleri; du skal være snill gutt, ytrer man seg om tilbudet her på gamlehjemmet, så er man en pest og en plage. (...)

Jeg drømmer om å kunne holde rundt min datter på 7 år og å kunne bruke hendene mine igjen, slik jeg var på vei til da jeg hadde denne treningen daglig ... på et annet sted enn Døli … Det er mitt mål, men det blir kanskje med drømmen, for når en rik kommune ikke har råd til 2 timer fysioterapi i uken, men heller vil la fylkesmannen granske om de har rett til å nekte meg dette, da har menneskeverd blitt redusert til juridisk prestisje spill.»

Her svarer kommunen

Terje og hans verge har unntatt Nittedal kommune fra taushetsplikten. Nittedal skriver derfor i en pressemelding de har lagt ut på sine nettsider at kommunen har brukt og bruker omfattende ressurser på å gi Terje et verdig tilbud.

I svaret skrive kommunen at Skaug vil få et tilpasset fysioterapitilbud så lenge han har behov for det.

Har eget team rundt seg

«Terje har tidligere vært pasient på Høyenhall Helse og Rehabilitering i Buskerud, men ønsket selv å komme hjem til Nittedal for å være nærmere familien sin. Døli er det eneste stedet som har tilstrekkelig kompetanse til hans omfattende medisinske behov.

Vi har derfor etablert et eget team rundt ham. På dag- og kveldstid har han en egen person som har ansvar kun for ham, og som også hjelper ham med trening. I tillegg har han støttekontakt.

Terjes hjelpebehov er stort og ingen kan jobbe hele døgnet. Derfor må Terje forholde seg til flere hjelpere.»

Kommunen: For byråkratisk informasjon

Kommunen skriver videre at Skaug har våren 2016 hatt god effekt av et privat fysioterapitilbud, og kommunen har derfor valgt å videreføre dette, men bare ut 2016, mens vergen ønsker at tilbudet skal være permanent. Om det skriver kommunen:

«Vi har ikke ønsket å låse oss til et permanent tilbud basert på hans situasjon idag, men vi ser at vi har vært for byråkratiske i vår informasjon rundt dette.»

Et tverrfaglig team med lege, fysioterapeut, sykepleier og ergoterapeut vurderer fortløpende Terjes situasjon og behov, i samarbeid med Terje og verge.

Skal flytte inn i egen bolig

Kommunen og Terje har et felles mål om at Terje skal flytte til sin egen bolig og han skal få den hjelpen han trenger der. For å være i stand til det, er det nødvendig med omfattende opplæring og opptrening. Neste trinn der nå er spesialinnredning av et eget rom på sykehjemmet med utstrakt bruk av velferdsteknologi. Han har et eget team rundt seg allerede og som vil kunne være med videre ut i boligen, skriver kommunen.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding